**Pokyny k nástupu na školský rok 2021/22**

V súlade s odporúčaniami v materiáli Školský semafor v školskom roku 2021/2022 manuál pre všetky druhy škôl (ďalej len „semafor“), ktorý vydalo MŠVVaŠ dňa 17.8. 2021 vydáva riaditeľka školy Podmienky na zabezpečenie bezpečnosti a ochrany zdravia detí a zamestnancov školy od 2. 9. 2021.

**Forma vyučovania:** Prezenčná, prevádzka od **6:30 h. do 17:00 h.**

**Nástup do školy:** 2. septembra 2021, do 8,00 h.

**Podmienky nástupu dieťaťa do školy:**

* Zákonný zástupca privádza dieťa do MŠ do 8:00 h. a  odovzdá ho službukonajúcej učiteľke,
* prvý deň 2. septembra, je potrebné vyplniť a podpísať „**Vyhlásenie o bezpríznakovosti dieťaťa“** (viď príloha alebo edupage).
* Ďalšie tlačivá na vyplnenie odovzdajú zákonným zástupcom pani učiteľky, ktoré si vyplnia doma a prinesú nasledujúci deň,
* zákonný zástupca je povinný bezodkladne oznámiť MŠ neúčasť svojho dieťaťa na výchove a vzdelávaní,
* ak dieťa nepríde do MŠ tri dni, jeho neprítomnosť ospravedlňuje zákonný zástupca,
* ak dieťa chýba viac ako tri po sebe nasledujúce vyučovacie dni z dôvodu ochorenia vyžadujúce lekárske ošetrenie, riaditeľ MŠ požaduje od zákonného zástupcu potvrdenie od lekára, ktoré je súčasťou ospravedlnenia zákonného zástupcu,
* ak dieťa nie je prítomné v MŠ 5 a viac dní a nie je choré, rodič predkladá Vyhlásenie o bezpríznakovosti nie staršie ako jeden deň.

**Čo priniesť deťom do skrinky:**

**Označené náhradné veci menom a priezviskom dieťaťa:** spod. nohavičky, tielko, tričko, pančuchy, tepláky – podpísané v sáčku, 2 jednorázové podložky na postieľku.

**Prezúvky:** papuče, sandále – nie šľapky, podpísané priezviskom a menom dieťaťa.

**Adaptačný pobyt**

* **od 2. 9. do 10. 9. deti 2-3 ročné navštevujú materskú školu len dopoludnia** (adaptácia na nové prostredie). Zákonný zástupca privádza dieťa do MŠ postupne na dve hodiny, tri a najviac štyri hodiny, spolupracuje s pedagogickými  zamestnancami. V prípade, že dieťa zvládne dopoludňajší pobyt bez problémov, nastupuje na celodenný pobyt.
* Riaditeľka MŠ je kompetentná v prípade zníženej adaptačnej schopnosti dieťaťa po prerokovaní so zákonným zástupcom alebo na základe jeho písomnej žiadosti rozhodnúť o prerušení školskej dochádzky.

**Organizácia povinného predprimárneho vzdelávania – predškoláci (PPV)**

* **Zákonný zástupca je povinný** dbať o to, aby dieťa dochádzalo do školy riadne a včas,
* PPV plní dieťa formou pravidelného denného dochádzania v pracovných dňoch v rozsahu najmenej 4 hodiny,
* zákonný zástupca je povinný bezodkladne oznámiť MŠ neúčasť svojho dieťaťa na výchove a vzdelávaní,
* zákonný zástupca môže požiadať aj o individuálne vzdelávanie, príslušné formality rieši priamo s riaditeľkou materskej školy.

**Pobyt detí v materskej škole**

* Dieťa sa v MŠ správa tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní. V prípade, že dieťa uvedené nerešpektuje, môže riaditeľka po predchádzajúcom upozornení rodiča ukončiť dochádzku dieťaťa do MŠ,
* dieťa musí mať osvojenú primeranú sebaobsluhu – vedieť piť z pohára, jesť lyžicou, nepomočovať sa ani počas spánku, vedieť sa verbálne vypýtať na WC, nepoužívať cumeľ ani počas oddychu, vedieť použiť vreckovku, vysmrkať sa, čiastočne sa obliecť a obuť, poznať svoje oblečenie,
* zákonný zástupca je povinný písomne informovať MŠ o zmene zdravotnej spôsobilosti svojho dieťaťa, ako aj iných závažných skutočnostiach, ktoré by mohli mať vplyv na priebeh výchovy a vzdelávania,
* učiteľky MŠ nie sú oprávnené podávať deťom lieky, ani iné rozmanité probiotiká.

**Zabezpečenie bezpečného pobytu detí v školskom prostredí,**

**ranný filter**

* Každé ráno pred vstupom do triedy vykoná službukonajúca učiteľka ranný filter.

Preberá len deti, u ktorých nezistí známky ochorenia. Prevzatie dieťaťa môže odmietnuť, ak jeho zdravotný stav nie je vhodný na prijatie do MŠ,

* občas sa bude merať aj teplota,
* nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest), ako aj inej infekčnej choroby, **nesmie vstúpiť do priestorov školy.**

**Poplatky – školné, stravné**

* Príspevok na čiastočnú úhradu výdavkov MŠ (školné) – **30 €** zákonný zástupca uhrádza najneskôr do 10-teho dňa v mesiaci, cez internetbanking – aplikácia edupage.
* príspevok na čiastočnú úhradu výdavkov MŠ (školné) sa neuhrádza za dieťa, ktoré plní povinné predprimárne vzdelávanie,
* školné sa neuhrádza za dieťa, ktoré má prerušenú dochádzku do MŠ na viac ako 30 po sebe nasledujúcich kalendárnych dní – na základe písomnej žiadosti zákonného zástupcu, ktorú doručí riaditeľke MŠ,
* stravná jednotka je vo výške: **1,54 € na deň:** desiata, obed, olovrant + réžia **10,- € na mesiac,** platbu je potrebné zrealizovať do 10. dňa v mesiaci,
* odhlasovanie zo stravy je cez aplikáciu **JEDÁLEŇ.** Prihlasovacie údaje dostanete pri nástupe do MŠ, s ktorými budete môcť odhlásiť Vaše dieťa zo stravy,
* deťom je možné nosiť individuálnu stravu do ŠJ vtedy, ak posúdenie lekára-špecialistu dokladuje, že dieťa si vyžaduje osobitné stravovanie. Tento doklad so žiadosťou rodiča o výnimku odovzdá rodič každoročne vedúcej ŠJ,
* do 10. 11 2021 bude potrebné uhradiť platbu za školné a réžiu jedálne súčasne za dva mesiace – november a december,
* pri platbe je potrebné uviesť meno dieťaťa a triedu.

**Povinnosť zákonného zástupcu**

* V prípade, že u dieťaťa je podozrenie alebo potvrdené ochorenie na COVID – 19, bezodkladne o tejto situácii informuje príslušnú službukonajúcu učiteľku a riaditeľku školy prostredníctvom e-mailu.
* Berie na vedomie, že ak dieťa v priebehu dňa vykazuje niektorý z možných príznakov COVID – 19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú.
* Zákonný zástupca do zariadenia vstupuje len s prekrytými hornými dýchacími cestami (rúško, šál, šatka), vydezinfikuje si ruky alkoholovým prípravkom, dieťaťu umyje ruky mydlom pred vstupom do triedy.
* **Dieťa nemusí mať rúško.**
* Celkový čas zdržiavania sa osôb sprevádzajúcich detí v priestoroch MŠ odporúčame obmedziť na nevyhnutné minimum,
* **dieťa môže sprevádzať iba jeden zákonný zástupca,**
* **nie je dovolené nosiť si vlastné hračky.**

Materská škola sa riadi „semaforom“, ktorý je koncipovaný ako výstražný systém zohľadňujúci aktuálnu epidemiologickú situáciu v škole. Má 3 úrovne: **zelená, oranžová, červená.**

**Zelená úroveň**

V škole nie je žiadna osoba pozitívna na COVID – 19, je jedna alebo viac osôb v karanténe z dôvodu úzkeho kontaktu s osobou pozitívnou na COVID 19 mimo školy. Vyučovanie prebieha bez obmedzenia, za prísnych protiepidemiologických opatrení.

Všetky uvedené opatrenia sú v súlade s implementáciou odporúčaní Úradu verejného zdravotníctva a materiálom Školský semafor v školskom roku 2021/22 a sú založené na princípe ROR (rúško, odstup, ruky).

V prípade nových usmernení a pokynov v súvislosti s epidemiologickou situáciou COVID – 19 budú tieto usmernenia upravované a menené.

 Mgr. Eva Elexová

 riaditeľka MŠ